**Solitea, ktorej majoritným vlastníkom je Sandberg Capital, kupuje slovinského dodávateľa ERP systémov Vasco**

Tlačová správa

Bratislava, 28. júla **-** [**Solitea**](http://solitea.com/) **sa dohodla na akvizícii 100 % podielu slovinskej spoločnosti** [**Vasco**](https://www.vasco.si/)**, ktorá vyvíja a predáva podnikové IT systémy. Vasco bude spadať pod slovinskú spoločnosť SAOP, ktorú Solitea vlastní a v ktorej združuje firmy pôsobiace na chorvátskom, slovinskom a tiež srbskom trhu. Akvizícia Vasco predstavuje ďalšiu významnú expanziu československého kapitálu na Balkán.**

Spoločnosť Vasco, računalniški inženiring, d.o.o. sa zaoberá programovaním a predajom systémov a aplikácií na správu ľudských zdrojov, účtovníctva, maloobchod, veľkoobchod či archiváciu dokumentov. Spoločnosť založil v roku 1991 Tomaž Čebašek, ktorý chcel v tom čase ponúknuť slovinským podnikateľom kvalitný softvér pre obchod a účtovníctvo. Vasco v súčasnosti patrí k významným hráčom na tamojšom trhu vo svojej oblasti a jeho IT riešenia využíva viac ako 4 200 klientov, najmä stredných a malých podnikov.

Prvým spoločným projektom pre Saop a Vasco bude vývoj nového POS (Point of Sales) riešenia pre jednoduchú správu registračných pokladníc. „Spojením síl s Vascom získavame rozsiahle znalosti a vývojové kapacity. Spoločne chceme vybudovať najlepšie POS riešenie v regióne,“ hovorí generálna riaditeľka Petra Šinigoj. „V strednodobom horizonte chceme tiež naše spoločné skúsenosti a kapacity využiť na to, aby sme sa stali najlepšími vývojármi a poskytovateľmi inteligentných cloudových riešení,“ dodáva Šinigoj.

Mimochodom, len na jar tohto roka začlenila Solitea do svojho portfólia aj dve slovenské spoločnosti, ktoré sa zaoberajú vývojom online platobných riešení – Pay Solutions a Tapeon operujúce na slovenskom, českom a slovinskom trhu. Víziou firmy je vývoj a následná expanzia slovenskej technológie do regiónu CEE.

Solitea patrí v oblasti strednej a východnej Európy k najväčším dodávateľom účtovných a podnikových informačných systémov (ERP) určených pre komerčný segment aj pre štátne a neziskové organizácie. „Našou víziou je vytvoriť silného európskeho poskytovateľa IT riešení. Sme si vedomí toho, že len vďaka spájaniu silných tímov budeme môcť pokračovať v poskytovaní prvotriednych riešení a vynikajúcej používateľskej podpory,” hovorí predseda predstavenstva spoločnosti Solitea Martin Cígler.

Solitea vstúpila na Balkán v roku 2016 práve prostredníctvom kúpy spoločnosti Saop, pod ktorú dodnes začlenila 5 akvirovaných firiem na tamojšom trhu. Kúpou Vasca sa pozícia Solitea a jej majoritného vlastníka, slovenskej private equity spoločnosti Sandberg Capital, vo východnej Európe ešte viac posilní. „Balkán dlhodobo považujeme za veľmi potenciálny trh, ktorý bude v najbližších rokoch dynamicky rásť. Aj z toho dôvodu na tieto trhy sústredíme kroky viacerých našich portfóliových firiem, ako je Daktela či Webglobe,“ uviedol partner Sandberg Capital Michal Rybovič. Dodáva, že dopyt po kvalitných službách tu medziročne rastie v desiatkach percent.

Podľa spoločnosti Saop sa akvizícia nijako nedotkne klientov či zamestnancov spoločnosti Vasco, ktorá bude aj naďalej riadená súčasným výkonným vedením. Transakcia podlieha schváleniu českého Úradu na ochranu hospodárskej súťaže (ÚOHS) a jeho slovinského náprotivku.

**O spoločnosti Solitea**

Solitea, a. s., sa radí k veľkým európskym dodávateľom ICT riešení. Spoločnosť má cez 1 400 zamestnancov v 7 krajinách a celosvetovo obsluhuje viac ako 260 000 zákazníkov v 35 štátoch. Solitea dlhodobo patrí k najrýchlejšie rastúcim IT spoločnostiam v regióne, v roku 2022 očakáva konsolidované výnosy okolo 130 miliónov EUR.

Spoločnosť uskutočnila v posledných rokoch desiatky významných akvizícií IT spoločností v Českej aj Slovenskej republike (napríklad Altus software, Aquasoft, Axiom, BI Experts, CDL SYSTEM, Cígler software, Clever Decision, D3Soft, Dotykačka, Dynamica, GEMMA Systems, J.K.R., Mainstream, Smart software, Techniserv IT, Vema, WBI) a tiež na Balkáne (Billans, MIT Informatika, SAOP).

Solitea dlhodobo posilňuje svoju pozíciu významného európskeho dodávateľa informačných technológií pre komerčné subjekty aj štátnu správu. Majoritnými vlastníkmi spoločnosti je slovenská private equity spoločnosť Sandberg Capital a Martin Cígler. Viac na stránkach [www.solitea.com](http://www.solitea.com/).

**O spoločnosti SAOP**

Saop je jedným z popredných slovinských poskytovateľov podnikových informačných systémov pre súkromný sektor, vrátane účtovných, obchodných a výrobných podnikov, a tiež verejné inštitúcie. Firma bola založená v roku 1987 a ide o jednu z prvých spoločností ponúkajúcich svoj vlastný podnikový systém iCenter. Jedná sa o výkonné ERP riešenie navrhnuté na zvyšovanie efektivity zložitých firemných procesov v malých a stredných podnikoch a verejných inštitúciách.

V roku 2004 Saop zahájil vývoj cloudového riešenia Minimax, ktorý v súčasnosti predstavuje popredný účtovný software na slovinskom trhu, ktorý pomáha obchodníkom, konzultantom aj účtovníkom. V roku 2016 sa Saop stal členom skupiny Solitea Group, a v posledných rokoch vykonal akvizície spoločností MIT Informatika (2019) a Opal informatika (2020). V súčasnosti Saop, ktorej súčasťou je niekoľko dcérskych spoločností v Chorvátsku a Srbsku, zamestnáva viac ako 250 expertov.

**O spoločnosti SANDBERG CAPITAL**

Sandberg Capital je slovenská private equity spoločnosť, ktorá vznikla v roku 2014. Zameriava sa na investovanie do menších a stredne veľkých spoločností na Slovensku a v regióne CEE. Vo svojom prvom fonde spravuje aktíva s hodnotou viac ako 210 miliónov eur, ktoré investovala do oblastí IT, telekomunikácií, poľnohospodárstva, vzdelávania a maloobchodu. V decembri 2021 sa Sandbergu podarilo uzatvoriť svoj druhý investičný fond s objemom viazaného kapitálu 130 miliónov eur a investovali doň primárne inštitucionálni investori vrátane jedného z najväčších európskych investorov – European Investment Fund. V roku 2021 smerovala prvá investícia do slovenskej outsourcingovej spoločnosti IT špecialistov Titans freelancers a druhá do českého lídra v oblasti riešení pre kontaktné centrá a komunikáciu so zákazníkmi Daktela.

Ďalšie informácie vám poskytne:

* Solitea: Michaela Raffayová, michaela.raffayova@solitea.sk, +421 948 939 342